Document ID: 32000R2803

Neuvoston asetus (EY) N:o 2803/2000,
annettu 14 päivänä joulukuuta 2000,
tiettyjä kalastustuotteita koskevien yhteisön autonomisten tariffikiintiöiden avaamisesta ja hallinnoinnista
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 26 artiklan,
ottaa huomioon komission ehdotuksen,
sekä katsoo seuraavaa:
(1) Tiettyjen kalastustuotteiden saatavuus yhteisössä riippuu tällä hetkellä kolmansista maista peräisin olevasta tuonnista. On yhteisön edun mukaista suspendoida kyseisiin tuotteisiin sovellettavat tullit osittain tai kokonaan määrältään riittävien yhteisön tariffikiintiöiden rajoissa. Jotta kyseisen tuotannon kehitysnäkymiä yhteisössä ei vaaranneta samalla kun varmistetaan tuotteiden tyydyttävä saatavuus käyttäjäteollisuudelle, kyseiset tariffikiintiöt olisi avattava siten, että niiden tullit vaihtelevat eri tuotteiden yhteisön markkinoilla vallitsevan herkkyyden mukaan.
(2) Kaikille yhteisön tuojille olisi erityisesti taattava tasapuolinen ja jatkuva mahdollisuus käyttää kyseisiä kiintiöitä sekä taattava näille kiintiöille säädettyjen tullien keskeytymätön soveltaminen kaikkeen kyseisten tuotteiden tuontiin kaikissa jäsenvaltioissa kiintiöiden täyttymiseen saakka.
(3) Yhteisön olisi päätettävä autonomisten tariffikiintiöiden avaamisesta. Mikään ei kuitenkaan estä sitä, että näiden kiintiöiden yhteisen hallinnoinnin tehokkuuden varmistamiseksi jäsenvaltioille annetaan lupa lukea kiintiöihin tarvittavat määrät, jotka vastaavat tosiasiallista tuontia. Tällainen hallinnointitapa edellyttää kuitenkin tiivistä yhteistyötä jäsenvaltioiden ja komission välillä, koska komission on erityisesti voitava seurata kiintiöiden kokonaismäärien täyttymistä ja ilmoittaa siitä jäsenvaltioille.
(4) Tietyistä yhteisön tullikoodeksista annetun asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetulla komission asetuksella (ETY) N:o 2454/93(1) on kodifioitu sellaisten tariffikiintiöiden hallinnointia koskevat säännökset, joita on tarkoitus käyttää tulli-ilmoitusten hyväksymispäivien mukaisessa järjestyksessä,
ON ANTANUT TÄMÄN ASETUKSEN:
1 artikla
1. Liitteessä lueteltujen tuotteiden tuontiin sovellettavat tullit suspendoidaan kullekin tuotteelle ilmoitetulle tasolle, ilmoitetuksi ajanjaksoksi ja ilmoitettuun määrään asti.
2. Kyseisten tuotteiden tuonti voidaan lukea 1 kohdassa tarkoitettuihin kiintiöihin ainoastaan, jos ilmoitettu tullausarvo on vähintään yhtä suuri kuin kalastus- ja vesiviljelytuotealan yhteisestä markkinajärjestelystä 17 päivänä joulukuuta 1999 annetun neuvoston asetuksen (EY) N:o 104/2000(2) 29 artiklan mukaisesti vahvistettu tai vahvistettava viitehinta.
2 artikla
Komissio hallinnoi 1 artiklassa tarkoitettuja tariffikiintiöitä asetuksen (ETY) N:o 2454/93 308 a-308 c artiklan säännösten mukaisesti.
3 artikla
Jäsenvaltiot ja komissio toimivat tiiviissä yhteistyössä varmistaakseen tämän asetuksen noudattamisen.
4 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä tammikuuta 2001.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä joulukuuta 2000.

Labels: 3
15
6